……………………………………

…………………………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ**  **Г-ЖА ДЕСИСЛАВА ТАНЕВА** | **ОДОБРИЛ,**  **МИНИСТЪР НА ЗЕМЕДЕЛИЕТО,**  **ХРАНИТЕ И ГОРИТЕ:**  **ДЕСИСЛАВА ТАНЕВА** |

**ДОКЛАД**

от доц. д-р Янко Иванов – заместник-министър на земеделието, храните и горите

**Относно:** Проект на Правилник за организацията и дейността на Националния съвет по генетични ресурси в животновъдството

**УВАЖАЕМА ГОСПОЖО ТАНЕВА,**

На основание чл. 18а, ал. 5 от Закона за животновъдството, внасям за одобрение проект на Правилник за организацията и дейността на Националния съвет по генетични ресурси в животновъдството.

**Причини, които налагат приемането на акта**

Националният съвет по генетични ресурси в животновъдството (Националния съвет) подпомага дейността на министъра на земеделието, храните и горите при осъществяване на държавната политика в областта на животновъдството. Съгласно чл. 18а, ал. 5 от Закона за животновъдството, работата на Националния съвет се урежда с правилник, издаден от министърът на земеделието, храните и горите.

В чл. 18а от Закона за животновъдството е разписано, че управлението и съхранението на генетичните ресурси в животновъдството се осъществяват от Изпълнителната агенция по селекция и репродукция в животновъдството. Национален координатор по генетичните ресурси е изпълнителният директор на Изпълнителна агенция по селекция и репродукция в животновъдството, към който се създава Национален съвет по генетични ресурси.

С влизането в сила на Закона за изменение и допълнение на Закона за животновъдството, обнародван в „Държавен вестник“, брой 13 от 2019 г., основно е променен състава на Националния съвет по генетични ресурси, като в него са включени: председатели на Развъдните организации; представители – зооинженери от Развъдните организации; служители на Изпълнителна агенция по селекция и репродукция в животновъдството, служители на специализираната дирекция в Министерството на земеделието, храните и горите, представители на науката от висшите учебни заведения и представители на Селскостопанска академия. На Националния съвет се вмени функцията да удостоверява статуса на местните породи, като застрашени по смисъла на чл. 2, параграф 24 от Регламент (ЕС) 2016/1012 на Европейския парламент и на Съвета от 8 юни 2016 година относно зоотехнически и генеалогични условия за развъждане, търговия и въвеждане в Съюза на чистопородни разплодни животни, хибридни разплодни свине и зародишни продукти от тях, за изменение на Регламент (ЕС) № 652/2014 и Директиви 89/608/ЕИО и 90/425/ЕИО на Съвета и за отмяна на определени актове в областта на развъждането на животни (Регламент относно разплодните животни) (OB L 171, 29.6.2016г.), при условия и по ред, определени в предложения проект на Правилник, съгласно утвърдени прагови равнища по видове и породи, от които дадена местна порода се счита за застрашена – изготвени от работна група от учени от Селскостопанска академия.

На основание гореизложеното на 03.06.2020 г. Изпълнителна агенция по селекция и репродукция в животновъдството изпрати по електронен път до председателите на всички Развъдни организации, Тракийски университет – Стара Загора, Аграрен университет – Пловдив и Селскостопанска академия писма за представяне на предложения за промяна. Получените предложения и становища са отразени в предложения проект на Правилник за организацията и дейността на Националния съвет по генетични ресурси в животновъдството.

Предвижда се сега действащият правилник да действа до 01 януари 2021 г.

Предвидените изменения и допълнения са многобройни и за улеснение предлагам издаване на нов Правилник за организацията и дейността на Националния съвет по генетични ресурси в животновъдството.

**Цели**

С предложения проект на Правилник се цели да се регламентират статута, състава, структурата, функциите и организацията на дейността на Националния съвет. Заложени са изисквания за участие в състава на Националния съвет, който ежегодно се актуализира със заповед на изпълнителния директор на Изпълнителна агенция по селекция и репродукция в животновъдството. Разписани са задълженията на председателя, секретариата и членовете на Националния съвет. Предвидено е заседанията да бъдат присъствени и неприсъствени, като се предоставя възможност за предоставяне на становища и гласуване по електронен път. Националният съвет, удостоверява статуса на местните български породи селскостопански животни като застрашени от изчезване.

С цел постигане на прозрачност, информираност и ефективност на работата на Националния съвет по генетични ресурси, предвидено е протоколите от заседанията да се публикуват на интернет страницата на агенцията.

**Финансови и други средства, необходими за прилагането на новата уредба**

Предложеният проект на Правилник за организацията и дейността на Националния съвет по генетични ресурси в животновъдството не води до въздействие върху държавния бюджет и бюджета на Министерството на земеделието, храните и горите, поради което не са необходими допълнителни разходи/трансфери и други плащания. Проектът на нормативен акт не предвижда и допълнителни разходи за неговите адресати.

**Очаквани резултати от прилагането на акта**

С приемането на проекта на Правилник за организацията и дейността на Националния съвет по генетични ресурси в животновъдството ще се повиши ефективността на работа на Националния съвет.

**Анализ за съответствие с правото на Европейския съюз**

Проектът на Правилник за организацията и дейността на Националния съвет по генетични ресурси в животновъдството не съдържа разпоредби, транспониращи актове на Европейския съюз, поради което не е приложена таблица за съответствие с правото на Европейския съюз.

**Информация за проведените обществени консултации**

Съгласно чл. 26, ал. 3 и 4 от Закона за нормативните актове, проектът на Правилник за организацията и дейността на Националния съвет по генетични ресурси в животновъдството и проектът на доклад (мотиви) са публикувани на интернет страницата на Министерството на земеделието, храните и горите и на Портала за обществени консултации, като на заинтересованите лица е предоставен 30-дневен срок за предложения и становища.

Съгласно чл. 26, ал. 5 от Закона за нормативните актове справката за отразяване на постъпилите предложения от проведената обществена консултация, заедно с обосновка за неприетите предложения е публикувана на интернет страниците на Министерството на земеделието, храните и горите, както и на Портала за обществени консултации.

Проектът на Правилник за организацията и дейността на Националния съвет по генетични ресурси в животновъдството е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМА ГОСПОЖО ТАНЕВА**,

Във връзка с гореизложеното и на основание чл. 18а, ал. 5 от Закона за животновъдството, предлагам да издадете приложения Правилник за организацията и дейността на Националния съвет по генетични ресурси в животновъдството.

|  |  |
| --- | --- |
| **Приложениe:** | 1. Проект на Правилник; 2. Справка за отразяване на постъпилите становища; 3. Постъпили становища; 4. Справка за отразяване на получените предложения и становища от проведената обществена консултация; 5. Получени предложения и становища. |

С уважение,

**ДОЦ. Д-Р ЯНКО ИВАНОВ**

*Заместник-министър*